SKRIFTLIG FORESPØRGSEL E-1630/00

af Avril Doyle (PPE-DE) til Kommissionen

(29. maj 2000)

Om: Behov for en bankgaranti med henblik på at modtage visse EU-midler

Mid-South Roscommon Rural Development Co. har i de sidste fire år kørt to succesfulde Leader-finansierede pilotprojekter, hvoraf det ene var Roscommon Home Services kooperativ. I december 1999(1) fik Roscommon Home Services kooperativ tildelt yderligere midler under Innovative aktioner til fordel for kvinder inden for landbrug og i landområder (en af 30 ud af 400 ansøgere). Disse midler holdes tilbage, da kooperativet ikke kan give nogen bankgaranti. Da kooperativet er en ikke-profitsøgende organisation, som er uden egne midler, er bankerne i Irland ikke villige til at give en sådan garanti.

Vil Kommissionen tage sit afslag på frigivelse af midlerne op til overvejelse under hensyntagen til:

- at den pågældende gruppe bevisligt er et innovativt og succesfuldt projektteam med pålidelig økonomisk kontrol (idet den ved flere lejligheder af Kommissionen er blevet godkendt til at kunne modtage finansiel bistand)

- at mange mennesker i det omkringliggende landområde i stigende grad bliver afhængige af gruppens tjenesteydelser

- at gruppen ikke kan få en garanti, i det væsentlige på grund af dens retlige stilling og ikke på grund af dens økonomiske styringsevner.

(1) Projekt nr. Arinco Nr. 99 IE 06002 (Roscommon Home Services).

Svar afgivet på Kommissionens vegne af Franz Fischler

(26. juni 2000)

Der kunne ydes EF-tilskud under de innovative aktioner til fordel for kvinder i landbruget i henhold til artikel 8, andet og tredje led, i Rådets forordning (EØF) nr. 4256/88 af 19. december 1988 om gennemførelsesbestemmelser til forordning (EØF) nr. 2052/88, for så vidt angår EUGFL, Garantisektionen(1). I december 1999 blev flere pilotprojekter udvalgt og godkendt. I Irland blev der udvalgt to projekter: Roscommon Home Service og Moy Valley Bog Wood Crafts (ref. Arinco nr. 99.IE.06002 og Arinco nr. 99.IE.06001).

I Kommissionens beslutning om godkendelse af disse projekter, som blev meddelt støttemodtagerne i december 1999, er det fastsat (punkt 3 i bilag 1), at EF-støtten vil blive betalt eftermldr at Kommissionen har vedtaget beslutningen og underrettet støttemodtageren og fået en bankgaranti som vist i bilag 2mldr Denne regel er gyldig og bindende for alle støttemodtagere i EF. Beslutningens indhold, som er blevet meddelt hver enkelt støttemodtager, er bindende ud fra et retligt synspunkt. Ifølge artikel 249 (tidligere artikel 189) i EF-traktaten er en beslutning bindende i alle enkeltheder for dem, den angiver at være rettet til.

På den anden side har hvert EF-program eller -initiativ sine egne finansielle procedurer. Den omstændighed, at der blev benyttet kautionsforsikring i forbindelse med Leader II-programmet, er ikke ensbetydende med, at dette også ville gælde for artikel 8 i forordning (EØF) nr. 4256/88. I denne konkrete sammenhæng vil der, hvis en støttemodtager ikke kan stille den i Kommissionens beslutning fastsatte bankgaranti, ikke kunne ydes EF-tilskud til det pågældende projekt. Den samme fremgangsmåde anvendes over for støttemodtagerne i alle medlemsstater som led i en sund og gennemsigtig finansiel forvaltning af EF-midlerne.

(1) EFT L 374 af 31.12.1988.